የኦሊምፒክ ሳምንት በአዲስ አበባ
የኦሊምፒክን ጽንሰ ሃሳብ በህብረተሰቡ ዘንድ የሚያሰርጽና መርሁን ማዕከል ያደረገው የኦሊምፒክ ሳምንት በአዲስ አበባ ከተማ አስተዳደር በተለያዩ መርሐ ግብሮች ይካሄዳል። እአአ ለ2020 የቶኪዮ ኦሊምፒክ የገቢ ማሰባሰቢያም ይካሄዳል። በመጪው ሰኔ ወር ዘመናዊው ኦሊምፒክ የተመሰረተበት ቀን በዓለም አቀፍ ደረጃ ይታሰባል። በኢትዮጵያም ዘንደሮ ለየት ባለ መልኩ በሁሉም ክልሎችና ከተማ አስተዳድሮች በተለያዩ ስፖርታዊ ሁነቶች ይከበራል። «ኦሊምፒዝም ለሰው ልጆች ክብር፣ ሰላምና አንድነት» በሚል መሪ ቃል የሚከበረው፤ የኦሊምፒክ ሳምንቱ የኦሊምፒክን መርህ እና እሴቶች ለህብረተሰቡ ተደራሽ እንደሚያደርግ ይጠበቃል። ለሀገሪቷ
ሰላምና አንድነት እንዲሁም በህዝቦች መካከል መፈቃቀርና መተሳ ሰብን ለማጎልበት የሚጫወተው ሚናም ከፍተኛ ነው። የኦሊምፒክ ሳምንቱ ከሚከበርባቸው የሃገሪቷ ክፍሎች መካከል አንዱ የሆነው የአዲስ አበባ ከተማ አስተዳደርም ዝግጅቱን በማጠናቀቅ ላይ እንደሚገኝ አስታውቋል። መርሐ ግብሩም በከተማ አስተዳደሩ ምክትል ከንቲባ ኢንጂነር ታከለ ኡማ በበላይነት እንደሚመራም ጋዜጣዊ መግለጫው በተሰጠበት ወቅት ተጠቁሟል። አከባበሩን
አስመልክቶ የአዲስ አበባ ከተማ አስተዳደር ስፖርት ኮሚሽን ከኢትዮጵያ ኦሊምፒክ ኮሚቴ ጋር በቅንጅት እየሠራ ሲሆን፤ የተለያዩ ክንውኖች እንደሚኖሩም ተገልጿል። ለተያዙት መርሐ ግብሮችም እየተደረገ ያለው ዝግጅት በመጠናቀቅ ላይ እንደሚገኝ የከተማ አስተዳደሩ ስፖርት ኮሚሽነር ዮናስ አረጋይጠቁመዋል። 60 ትምህርት ቤቶችን የሚያሳትፈው የተማሪዎች ሩጫ አንዱ ሲሆን፤ የአዲስ አበባ ዩኒቨርሲቲ እና ኮተቤ ሜትሮ ፖሊታንት ዩኒቨርሲቲ ምሁራንን ያሳተፈ የፓናል ውይይትም ይካሄዳል። በአንጋፋ
ክለቦች መካከል ከሚካሄደው ባሻገር ታዋቂ ሰዎችን፣ ዲፕሎማቶችን እንዲሁም የመገናኛ ብዙሃንን የሚያሳትፉ የእግር ኳስ ውድድሮችም ይኖራሉ። የኢትዮጵያ ሴት ብሄራዊ ቡድን(ሉሲዎቹ) ከሴት ሚኒስትሮች እንዲሁም ተፎካካሪ ፓርቲዎችን ከገዢው ፓርቲ ጋር የሚያገናኝ የእግር ኳስ ጨዋታ ለማካሄድም ጥረት በመደረግ ላይ መሆኑንም ኮሚሽነሩ ጨምረው ገልጸዋል። በጋዜጣዊ መግለጫው ላይ የተገኙት የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ፤ የኦሊምፒክ ሳምንቱ በሁሉም ከተሞች የሚከበር መሆኑን ጠቅሰዋል። በሃገር አቀፍ ደረጃም በአትሌቲክስ እና እግር ኳስ ውድድሮች፣ በኮንሰርት፣ በሲምፒዚየም እንዲሁም በአባላት ምዝገባ እንደሚከበርም ጠቁመዋል። አከባበሩ ስፖርት ለሰላም ያለውን ሚና ከማሳየት ባሻገር ስፖርቱን ለመደገፍም ያለመ ነው። በመጪው ዓመት ለሚካሄደው የቶኪዮ ኦሊምፒክ 200 ሚሊዮን ብር የሚያስፈልግ ከመሆኑ ጋር ተያይዞም፤ ህብረተሰቡ ከተሳትፎው ጎን ለጎን ስፖርቱን እንዲያግዝም ፕሬዚዳንቱ ጥሪ አቅርበዋል። የኦሊምፒክ ሳምንቱ ከመጪው ሰኔ 16/2011 ዓ.ም ጀምሮ የሚካሄድ ሲሆን፤ ኮሚቴውን ለመደገፍ አባል ለመሆን የሚያስችል ምዝገባ መጀመሩ ይታወሳል። ለምዝገባው በተከፈተው ድረገጽ አማካኝነት የኢትዮጵያ ኦሊምፒክ ስፖርት ቤተሰብ በመሆን በሃሳብ፣ በዕውቀት እንዲሁም በገንዘብ እገዛ ማድረግ ይቻላል።አዲስ ዘመን ግንቦት 19/2011ብርሃን
ፈይሳ